Nous Jehans, cuens de Bourgoigne et sires de Salins, faisons savoir à touz ces qui verront ces presantes lettres que messires Wauchier de Commercix, sires de Chastelvilain, et Henri de Commercis, ses freres, sires de Momrivel, par nostre velonté et nostre comandemant, sont antrez en l’omaige la contesse Lore, nostre fame, ligemant, en tel maniere que nous prometons loialmant et em bone foy que nous à ladite Lore, nostre fame, et à ses hoirs donons lesdiz homaiges en lour partie droite et loial que fait lour avons et encour ferons, sauve nostre feauté à nostre vie, et en tel maniere que nous ne hoirs que nous aions, autres que li suens, n’i puissent riens reclamer esdiz homaiges, si ensi n’estoit que ladite Lore, que Dieux ne weille, morist sanz hoir que de nous eust. En tesmoint de laquel chose, à nostre priere et à nostre requeste, Humbers, nostres sires, abbes de Saint-Oiant de Jou, a mis son seel pendant en ces presantes lettres, ensamble le nostre. Ce fut fait l’am de l’incarnation Nostre Signour qui corroit per mil doux cenz et sexante, ou mois de janvier.